तेलंगाना में बस से उतरते वक्त आया था हार्ट-अटैक; 2 मिनट के CPR ने सांस लौटाई
Telangana Traffic Cop Saves Life By Giving CPR | तेलंगाना में एक ऑन-ड्यूटी ट्रैफिक कॉप ने CPR देकर एक शख्स की जान बचाई। यह शख्स हार्ट-अटैक के चलते सड़क पर गिर पड़ा था
तेलंगाना में एक ऑन-ड्यूटी ट्रैफिक कॉन्स्टेबल ने CPR (कार्डियोपल्मोनरी रिससिटेशन) देकर एक शख्स की जान बचाई। यह शख्स हार्ट-अटैक के चलते सड़क पर गिर पड़ा था। ट्रैफिक पुलिसकर्मी ने फुर्ती दिखाते हुए उसके दिल के ऊपर तब तक प्रेशर लगाया जब तक उसकी सांस नहीं लौट आई। घटना का वीडियो अब सोशल मीडिया पर वायरल हो रहा है।
2 मिनट तक दिया CPR, शर्ट से मुंह पोंछा
पुलिस के मुताबिक, बालाजी नाम का यह शख्स जैसे ही राजेंद्रनगर में बस से उतरा, उसे हार्ट-अटैक आ गया और वह सड़क पर ही गिर पड़ा। राजशेखर नाम के ट्रैफिक कॉन्स्टेबल ने उसे देखा और बिना समय गंवाए उसे CPR देना शुरू कर दिया। वे करीब 2 मिनट तक उसे CPR देते रहे।
इस बीच बालाजी में रिकवरी के साइन नजर आए। उसके मुंह से झाग भी निकला। उसकी सांस न घुट रही हो इसलिए राजशेखर ने उसकी शर्ट खोल दी। उससे बालाजी का मुंह साफ किया ताकि उसे सांस लेने में परेशानी न हो। जब वह होश में आ गया और उसकी सांस चलने लगी तो उसे अस्पताल में शिफ्ट किया गया। फिलहाल उसकी हालत में सुधार हो रहा है।
हर तरफ हो रही है राजशेखर की तारीफ
तेलंगाना पुलिस के DGP ने ट्वीट किया- ‘जनता के प्रति तेलंगाना पुलिस की दृढ़ प्रतिबद्धता। साइबराबाद ट्रैफिक पुलिस कॉन्स्टेबल राजशेखर ने जिस तेजी और प्रभाव के साथ CPR दिया, उससे मौत के मुंह में जा रहे एक शख्स की जिंदगी बच गई। मैं राजशेखर की बहादुरी की प्रशंसा करता हूं।’
एक्टर चिरंजीवी ने भी राजशेखर की तारीफ में ट्वीट किया। उन्होंने लिखा, ‘साइबराबाद ट्रैफिक पुलिस के कॉन्स्टेबल राजशेखर को सैल्यूट, जिनकी सजगता और CPR ने एक जिंदगी बचाई। राजशेखर ने अपनी ड्यूटी से आगे निकलकर साथी इंसान के प्रति करुणा दिखाई। ऐसा करके उन्होंने मानवता का और लोगों की परवाह करने वाली दोस्ताना पुलिस का उदाहरण पेश किया है।’
अगले हफ्ते से राज्य के फ्रंटलाइन वर्कर्स को मिलेगी CPR ट्रेनिंग 
राज्य के वित्त मंत्री, स्वास्थ्य और परिवार कल्याण मंत्री हरीश राव थन्नीरू ने राजशेखर की तारीफ करते हुए कहा कि हार्ट-अटैक के मामलों में बढ़ोतरी हो रही है। ऐसे में तेलंगाना सरकार सभी फ्रंटलाइन कर्मचारियों और वर्कर्स को अगले हफ्ते से CPR ट्रेनिंग देगी।
ये खबरें भी पढ़ें...
क्या होता है CPR और कैसे देते है?
CPR का फुलफॉर्म कार्डियोपल्मोनरी रिससिटेशन है। यह एक लाइफ सेविंग टेक्निक है, जिसका इस्तेमाल हार्ट अटैक (दिल का दौरा) आने के दौरान किया जाता है। अगर किसी इंसान के दिल की धड़कने बंद हो जाए तो घर से अस्पताल जाने के दौरान CPR लाइफ सेविंग का काम करता है। पूरी खबर यहां पढ़ें...
राह चलते आया हार्ट अटैक, लेडी SI ने बचाई जान:डॉक्टर की तरह मरीज को ट्रीटमेंट देकर लौटाई सांस; अस्पताल भिजवाया
ग्वालियर में एक महिला पुलिसकर्मी ने मानवता की मिसाल पेश की है। दरअसल राह चलते एक व्यक्ति को हार्ट अटैक आ गया। उस दौरान एक चौराहे पर अपनी ड्यूटी निभा रही लेडी सब इंस्पेक्टर सोनम पाराशर ने उसकी जान बचाई। उसने न केवल एक डॉक्टर की तरह मरीज को CPR यानि कार्डियो पल्मोनरी रेसुसिएशन दिया, बल्कि उसे इलाज के लिए अस्पताल भी पहुंचाया। पूरी खबर यहां पढ़ें...